‘Geen bewyse’ van listeriose-uitbreking‘n Mikroskopiese blik op listeriose. Daar is geen bewyse van ŉ uitbreking van listeriose nie en die aantal gevalle wat sedert die amptelike einde van die 2017-’18-uitbreking voorgekom het, is binne die verwagte omvang van ŉ sporadiese siekte. Só het die Nasionale Instituut vir Oordraagbare Siektes (Nios) gesê ná berigte dat talle nuwe gevalle van die siekte aangemeld is. Volgens Nios is die listeria-bakterie alomteenwoordig in die omgewing en besmetting van voedsel kom waarskynlik redelik gereeld voor. Die eet van besmette voedsel kan tot listeriose lei, veral by kwesbare mense wat ŉ hoë risiko vir siektes het. Tussen 117 en 294 sporadiese gevalle van listeriose per jaar kan in Suid-Afrika verwag word weens die bevolkingsgrootte. Volgens Nios is daar voor die 2017-’18-uitbreking 55 tot 113 gevalle van listeriose per jaar aangemeld. In die 12 maande sedert die amptelike einde van die 2017-’18-uitbreking is altesaam 87 gevalle van listeriose in laboratoriums oor die land aangemeld. Nios het tans die uitkoms van 67 van die 87 gevalle tot sy beskikking en hiervolgens is 21 sterftes aangemeld in die 67 gevalle waarvan die uitkoms bekend is. “Dit is nie onverwags nie, aangesien listeriose ŉ ernstige siekte is wat kwesbare mense met ŉ hoë risiko teiken en tipies ŉ sterftesyfer van 20-30% het.” Die uitbreking van listeriose in die middel van 2017 tot Maart 2018 het tot die dood van meer as 200 mense gelei, asook die sluiting van verwerkingsaanlegte. Nuwe regulasies om die Suid-Afrikaanse verbruiker te beskerm teen die gesondheids- en veiligheidsrisiko’s wat die produksie van verwerkte vleisprodukte inhou, het vandeesmaand in werking getree.